ai4bharat/Pralekha huggingface dataset:
பிரதமர் அலுவலகம்
ஆக்ரா மெட்ரோ ரயில் கட்டுமான பணியை, டிசம்பர் 7ம் தேதி தொடங்கி வைக்கிறார் பிரதமர்
ஆக்ரா மெட்ரோ ரயில் திட்ட கட்டுமான பணியை, 2020 டிசம்பர் 7ம் தேதி அன்று காலை 11.30 மணிக்கு காணொலி காட்சி மூலம் பிரதமர் திரு நரேந்திர மோடி தொடங்கி வைக்கிறார். ஆக்ராவின் 15வது பட்டாலியன் பிஏசி அணிவகுப்பு மைதானத்தில் நடைபெறும் நிகழ்ச்சியில், மத்திய வீட்டு வசதி மற்றும் நகர்ப்புற விவகாரத்துறை அமைச்சர் திரு ஹர்தீப் சிங் பூரி, உத்தரப் பிரதேச முதல்வர் திரு யோகி ஆதித்யநாத் உட்பட பலர் கலந்து கொள்கின்றனர்.
ஆக்ரா மெட்ரோ ரயில் திட்டம்:
தாஜ் மஹால், ஆக்ரா கோட்டை, சிக்கந்தரா ஆகிய சுற்றுலாத் தலங்களை, ரயில் நிலையங்கள் மற்றும் பஸ் நிலையங்களுடன் இணைக்கும் வகையில் ஆக்ரா மெட்ரோ ரயில் திட்டம் இரு வழித்தடங்களில் 29.4 கி.மீ நீளத்துக்கு அமைக்கப்படுகிறது. இந்த மெட்ரோ ரயில் திட்டம், ஆக்ரா நகரின் 26 லட்சம் மக்களுக்கும், ஆண்டு தோறும் ஆக்ராவுக்கு வருகை தரும் 60 லட்சம் சுற்றுலா பயணிகளுக்கும் பயனளிக்கும். வரலாற்று சிறப்புமிக்க ஆக்ரா நகருக்கு, இந்த மெட்ரோ ரயில் திட்டம், சுற்றுச்சூழலுக்கு உகந்த விரைவு போக்குவரத்தை அளிக்கும். ரூ.8,379.62 கோடி மதிப்பிலான இத்திட்டம், 5 ஆண்டுகளில் நிறைவடையும்.
இதற்கு முன்பு, லக்னோ மெட்ரோ ரயில் சேவையை ‘சிசிஎஸ் விமான நிலையம் முதல் முன்ஷிபுலியா’ வரை கடந்த 2019ம் ஆண்டு மார்ச் 8ம் தேதி, பிரதமர் தொடங்கி வைத்தபோது, ஆக்ரா ரயில் மெட்ரோ ரயில் திட்டத்தையும் பிரதமர் தொடங்கி வைத்தார்.
பிரதமர் அலுவலகம்
நாகாலாந்து மக்களுக்கு மாநில அமைப்பு தினத்தில் பிரதமர் வாழ்த்து தெரிவித்துள்ளார்
நாகாலாந்து மக்களுக்கு மாநில அமைப்பு தினத்தில் பிரதமர் திரு. நரேந்திர மோடி வாழ்த்து தெரிவித்துள்ளார்.
“நாகாலாந்தின் மாநில தினமான இந்த அற்புதமான தருணத்தில், அம் மாநிலத்தின் மக்களுக்கு வாழ்த்துக்கள். நாகாலாந்தின் கலாச்சாரம், வீரம் மற்றும் மனிதநேய விழுமியங்களை வெளிப்படுத்துகிறது. இந்தியாவின் வளர்ச்சிக்கு நாகாலாந்து மக்கள் பெரும் பங்கு வகித்து வருகின்றனர். நாகாலாந்தின் தொடர்ச்சியான வளர்ச்சிக்காக பிரார்த்தனை செய்கிறேன்." என்று பிரதமர் தமது டுவிட்டரில் தெரிவித்துள்ளார்.
நிதி அமைச்சகம்
பொருளாதார மீட்பு நடவடிக்கைக்கு உதவ, தேசிய வளர்ச்சி வங்கியுடன் 1000 மில்லியன் அமெரிக்க டாலர் கடன் ஒப்பந்தத்தில் இந்தியா கையெழுத்து
கொவிட்-19 பாதிப்பிலிருந்து இந்தியாவின் பொருளாதாரத்தை மீட்கும் நடவடிக்கைக்கு உதவ, தேசிய வளர்ச்சி வங்கியுடன் 1000 மில்லியன் அமெரிக்க டாலர்  கடன் ஒப்பந்தத்தில் இந்தியா கையெழுத்திட்டுள்ளது.
கொவிட்-19 பாதிப்பால் ஏற்பட்ட முடக்கம் காரணமாக நாட்டில் பொருளாதார வளர்ச்சி மந்தமடைந்தது. முறைசாரா துறையில் வேலையிழப்பு ஏற்பட்டது.
நாட்டின் பொருளாதாரத்தை மீட்க மகாத்மா காந்தி தேசிய ஊரக வேலை உறுதி திட்டம் மூலம் தற்சார்பு இந்தியா திட்டத்துக்கு உதவ இந்த கடன் ஒப்பந்தம் செய்யப்பட்டது.
இது ஊரக பகுதிகளில், கீழ்கண்ட நடவடிக்கைகள் மூலம் பொருளாதார பாதிப்பை குறைக்க அரசுக்கு உதவும்.
பொருளாதார நடவடிக்கைக்கு உதவும் இயற்கை வள மேலாண்மை பணிகள் மேற்கொள்ளப்படும். இது ஊரக பகுதிகளில் வேலைவாய்பை உருவாக்கும்.
குறிப்பாக நகரப் பகுதிகளில் இருந்து, சொந்த கிராமங்களுக்கு புலம் பெயர்ந்த தொழிலாளர்களுக்கு வேலை வாய்ப்பை உருவாக்கும்.
இந்த ஒப்பந்தத்தில் மத்திய நிதித்துறை அமைச்சகத்தின் பொருளாதார விவகாரத்துறை இணை செயலாளர் திரு பால்தியோபுருஷர்தா மற்றும் தேசிய வளர்ச்சி வங்கி சார்பில் அதன் துணைத் தலைவர் திரு ஜியான் ஜூ ஆகியோர் கையெழுத்திட்டனர். இந்த கடனை 30 ஆண்டு காலத்துக்குள் செலுத்த வேண்டும்.
மேலும் விவரங்களுக்கு இந்த ஆங்கில செய்திக் குறிப்பை காணவும்:
https://www.pib.gov.in/PressReleasePage.aspx?PRID=1681118
பாதுகாப்பு அமைச்சகம்
இந்திய விமானப்படையின் பைலட் விங் கமாண்டர் உத்தர் குமாருக்கு வாயு சேனா பதக்கத்தை வழங்கினார் குடியரசுத் தலைவர்
இந்திய விமானப்படையின் பைலட் விங் கமாண்டர் உத்தர் குமார், கடந்த 2017 ஜூலை மாதம் முதல் சுகோய்-30 ரக போர் விமானத்தின் விமானியாக பணியாற்றுகிறார். ஆகஸ்ட் 4 2020 அன்று, வானில் பறந்து கொண்டே தமது விமானத்தில் இருந்து மற்றொரு விமானத்திற்கு எரிபொருளை நிரப்பும் பணியில் ஈடுபட்டிருந்த வேளையில் மற்றொரு சுகோய்-30 ரக போர் விமானத்தில் பொருத்தப்பட்டிருந்த எரிவாயு நிரப்பும் குழாய் உடைந்து போனது. எனினும் குழாயின் ஒரு முனை விங் கமாண்டர் உத்தர் குமாரின் விமானத்தில் தொடர்ந்து பொருத்தியிருக்க, எரிவாயு கசியும் அபாயம் ஏற்பட்டது. மேலும் எரிவாயு குழாய் உடைந்த விமானத்தின் சீரான இயக்கமும் தடைப்பட்டது. இது போன்ற எதிர்பாராத அபாய நிலையை உணர்ந்து எரிவாயு கசிவதை தடுப்பதற்கான நடவடிக்கைகளை மேற்கொள்ளுமாறு விமான பணியாளர்களுக்கு விங் கமாண்டர் உத்தர் குமார் உடனடியாக ஆலோசனை வழங்கினார். மிகக் கவனமாகத் திட்டமிட்டு விமானத்தை பாதுகாப்பாக தரையிறக்கினார். அவரது பாராட்டத்தக்க வீரம் மற்றும் விமானம் ஓட்டும் திறமையால் மிகப்பெரிய தீ விபத்து தடுக்கப்பட்டதுடன், 2 விமானங்களும் பாதுகாப்பாக தரையிறக்கப்பட்டன.
இந்த போற்றுதலுக்குரிய வீர தீர செயலுக்காக விங் கமாண்டர் உத்தர் குமாருக்கு வாயு சேனா பதக்கம் வழங்கப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1745961
-----
(Visitor Counter : 148
சிறுபான்மையினர் நலன் அமைச்சகம்
நாட்டின் ஆயிரம் ஆண்டுகள் பழமையான பாரம்பரிய கலைகள் மற்றும் கைவினை தொழில் திறமைகளை பாதுகாப்பதில், ‘ கைவினைப் பொருட்கள் கண்காட்சி ’ முக்கிய பங்கு வகிக்கிறது: குஜராத் ஆளுநர் ஆச்சார்ய தேவ்ரத்
நாட்டின் ஆயிரம் ஆண்டுகள் பழமையான பாரம்பரிய கலைகள் மற்றும் கைவினை தொழில் திறமைகளை பாதுகாப்பதில், ‘ கைவினைப் பொருட்கள் கண்காட்சி’ முக்கிய பங்கு வகிக்கிறது என குஜராத் ஆளுநர் திரு ஆச்சார்ய தேவ்ரத் கூறியுள்ளார்.
34வது கைவினைப் பொருட்கள் கண்காட்சியை குஜராத்தின் சூரத் நகரில் வனிதா வீஷ்ரம் பரிசர் மையத்தில், மாநில ஆளுநர் திரு ஆச்சார்ய தேவ்ரத் தொடங்கி வைத்தார். இந்நிகழ்ச்சியில் அவர் பேசியதாவது:
நாட்டின் கலை மற்றும் திறன் பாரம்பரியத்தை கைவினைப் பொருட்கள் கண்காட்சி கலைஞர்கள் புதுப்பித்துள்ளனர். இந்தியாவின் கவுரவத்தையும் அவர்கள் உயர்த்தியுள்ளனர்.
பழங்கால கலைகள் மற்றும் பாரம்பரியத்தை பாதுகாக்கவும், வளர்க்கவும் பிரதமர் திரு நரேந்திர மோடி பல குறிப்பிடத்தக்க நடவடிக்கைகளை எடுத்துள்ளார். இதில் ‘ஹூனார் ஹாத்’ எனப்படும் கைவினைப் பொருட்கள் கண்காட்சி முக்கியமான தளமாக இருந்து, உள்ளூர் தயாரிப்பு பிரசாரத்துக்கு வலுவூட்டுகிறது.
கைவினைப் பொருட்கள் கண்காட்சி, இந்தியாவின் பழங்கால பாரம்பரியத்துக்கு மட்டும் மதிப்பளிக்காமல், நாடு முழுவதும் உள்ள லட்சக்கணக்கான கைவினை கலைஞர்களுக்கு வேலை வாய்ப்புகளை அளிக்கிறது.
ஒரே பாரதம், உன்னத பாரதம் என்பது உண்மையிலேயே கைவினைப் பொருட்கள் கண்காட்சியில் வெளிப்படுகிறது. இவ்வாறு திரு ஆச்சார்ய தேவ்ரத் பேசினார்.
இந்நிகழ்ச்சியில் பேசிய மத்திய சிறுபான்மையினர் விவகாரத்துறை அமைச்சர் திரு முக்தர் அப்பாஸ் நக்வி, கடந்த 6 ஆண்டுகளில் கைவினைப் பொருட்கள் கண்காட்சி மூலம், 7 லட்சம் கைவினை கலைஞர்களுக்கு வேலை வாய்ப்பு அளிக்கப்பட்டுள்ளதாகவும், இவர்களில் 40 சதவீதம் பேர் பெண்கள் எனவும் குறிப்பிட்டார்.
இந்த கைவினைப் பொருட்கள் கண்காட்சியில் 30 மாநிலங்கள் மற்றும் யூனியன் பிரதேசங்களைச் சேர்ந்த 600 மேற்பட்ட கலைஞர்கள் 300 கடைகளில் தங்கள் தயாரிப்பு பொருட்களை விற்பனை செய்தனர். நாட்டின் பாரம்பரிய உணவுகளும், இந்த கண்காட்சியில் கிடைக்கின்றன.
மேலும் தகவல்களுக்கு இந்த ஆங்கில செய்தி குறிப்பை காணவும்:
https://pib.gov.in/PressReleasePage.aspx?PRID=1780659
சுகாதாரம் மற்றும் குடும்ப நலத்துறை அமைச்சகம்
மேகாலயா ஆஷாக்கள்: கோவிட்-19க்கு எதிரான சமுதாய முயற்சிகளில் ஒருங்கிணைந்துள்ளனர்.
கண்காணிப்பு மற்றும் விழிப்புணர்வுப் பணிகளை வலுப்படுத்த 6700 ஆஷாக்கள்
மேகாலயாவில் முதன் முதலாக நோய்த்தொற்று அறிவிக்கப்பட்டவுடனேயே அடையாளப்படுத்தப்பட்ட கட்டுப்பாட்டு மண்டலங்களில் நோய்த்தொற்று உள்ளவர்களை தேடிக் கண்டுபிடிக்கும் குழுவின் ஒருங்கிணைந்த அங்கத்தினராக செயல்படுவதற்கான பயிற்சி ஆஷாக்களுக்கும், ஆஷா ஊக்குநர்களுக்கும் அளிக்கப்பட்டது. மாநிலத் தலைநகரான ஷில்லாங்கில் இருந்து 12 கிலோமீட்டர் தொலைவில் அமைந்துள்ள 70 வீடுகளுக்கும் அதிகமாக உள்ள மௌதாரியா பொம்லக்கரை கிராமத்தில் நோய்த்தொற்று ஒருவருக்கு இருப்பதாக உறுதி செய்யப்பட்டது. உடனடியாக அந்தக் கிராமத்தின் ஆஷா பணியாளரான எஸ்.குர்க்லாங் தேவி என்பவரை முக்கிய உறுப்பினராகக் கொண்டு சமுதாய கோவிட் நிர்வாகக் குழு அமைக்கப்பட்டது.
கொரோனா நோய்த்தொற்று உறுதி செய்யப்பட்டவரோடு முதன்மைத் தொடர்பில் இருந்து 35 நபர்களை கண்டறிவதில் அவர் முக்கியமான பங்காற்றினார். ஏனைய கிராம மக்கள் வீட்டிலேயே தனிமைப்படுத்தலில் இருக்க வேண்டும் என்றும் கோவிட் குழு ஆலோசனை கூறியது. வீட்டிலேயே தனிமைப்டுத்திக் கொண்டு இருக்கும் போது கடைபிடிக்க வேண்டிய நிலையான நெறிமுறைகளை குர்க்லாங் தேவி அவர்களுக்கு எடுத்துரைத்ததோடு, அவர்களுடைய வீடுகளுக்குச் சென்று அவர்களுக்குத் தேவையான மருத்துவம் மற்றும் இதர தேவைகளையும் கவனித்துக் கொண்டார்.
கிராமத் தன்னார்வலர்களுடன் இணைந்து தனிமைப்படுத்தப்பட்ட கிராம மக்களுக்கு வீடுவீடாகச் சென்று ரேஷன் பொருள்கள் மற்றும் குடிநீர் போன்ற அத்தியாவசியப் பொருள்களை வழங்கினார். குழந்தை பிறந்த வீடுகள், கர்ப்பிணிகள், வயதானோர் மற்றும் காசநோய், உயர்இரத்த அழுத்தம், நீரிழிவு ஆகியவை உள்ள நோயாளிகள் வசிக்கும் வீடுகளுக்குச் சென்று அவர்களுக்குத் தொடர் கண்காணிப்பும் சுகாதாரச் சேவைகளையும் வழங்கினார். கர்ப்பிணிகள் மருத்துவமனைக்குச் சென்று குழந்தை பெற்றுக் கொள்ள உதவியதோடு, கர்ப்பிணிகள் மற்றும் குழந்தைகள் உரிய காலத்தில் தடுப்பூசி போட்டுக் கொள்ளவும் தடுப்பு மருந்துகளை எடுத்துக் கொள்ளவும் அவர் உதவினார். தனது கிராம மக்களின் உதவியோடு அவர் தனது வழக்கமான பணிகளைச் செய்ததோடு நின்று விடாமல் கூடுதலாக கோவிட்-19 தொடர்பான பணிகளையும் செய்தார். இதனால் கோவிட் அல்லாத அத்தியாவசிய சுகாதாரச் சேவைகளும் அந்தக் கிராமத்தில் தடையின்றி கிடைத்தன.
சமுதாயத்தினர் மற்றும் ஆஷா பணியாளரின் கூட்டு முயற்சியினால் இன்று பொம்லக்கரை கிராமம் கோவிட்-19 இல்லாத கிராமமாக மாறியுள்ளது.
மேகாலயாவின் முன்னணிப் பணியாளர்கள் இந்த நோய்த்தொற்றுப் பரவலைக் கட்டுப்படுத்துவதில் முக்கியப் பங்காற்றி உள்ளனர். கோவிட்-19க்கு எதிரான மாநில அரசின் போராட்டத்தில் கிராம அளவில் எடுக்கும் முயற்சிகளில் ஆஷா பணியாளர்கள் வலுவாக ஒருங்கிணைக்கப்பட்டுள்ளனர். அனைத்து நிலைகளிலும் 6700 ஆஷா பணியாளர்கள் கோவிட் கிராம சுகாதார விழிப்புணர்வு மற்றும் தொற்றுள்ளோரைக் கண்டறியும் குழுவின் ஒரு அங்கமாக நியமிக்கப்பட்டுள்ளனர். இந்தக் குழுக்கள் கைகழுவுதல், முகக்கவசம் / முகத்திரைகள் அணிதல் தனி நபர் இடைவெளியைப் பராமரித்தல் போன்ற கோவிட்-19 நோய்த்தொற்றை தடுக்கும் முன்னெச்சரிக்கை நடவடிக்கைகள் குறித்து கிராம மக்களுக்கு விழிப்புணர்வு ஏற்படுத்தி வருகின்றனர். நோய்த்தொற்று உள்ளவர்களை அடையாளம் காணும் முயற்சியின் வழியாக சரியான நேரத்தில் நோய்த்தொற்று உள்ளவர்களுக்கு பரிசோதனை மற்றும் சிகிச்சை கிடைக்க உதவ முடிகிறது.
சுகாதாரம் மற்றும் குடும்ப நலத்துறை அமைச்சகம்
கொவிட்-19 சமீபத்திய தகவல்கள்:புதிதாக உறுதிப்படுத்தப்பட்டுள்ள பாதிப்புகளில் 75% 10 மாநிலங்கள்/யூனியன் பிரதேசங்களில் உள்ளன மொத்த பரிசோதனைகளின் எண்ணிக்கை 7 கோடியை தாண்டியுள்ளது
கடந்த 24 மணி நேரத்தில், 85,362 புதிய கொரோனா வைரஸ் பாதிப்புகள் நாடு முழுவதும் கண்டறியப்பட்டுள்ளன. புதிதாக உறுதிப்படுத்தப்பட்டுள்ள பாதிப்புகளில் 75 சதவீதம் 10 மாநிலங்கள்/யூனியன் பிரதேசங்களில் உள்ளன.
பாதிப்புகளின் எண்ணிக்கையில் மகாராஷ்டிரா தொடர்ந்து முதலிடத்தில் உள்ளது. 17,000-க்கும் அதிகமான பாதிப்புகள் அம்மாநிலத்தில் இருந்து மட்டுமே பதிவாகி உள்ளது.
கர்நாடகாவில் எட்டாயிரத்திற்கும் அதிகமான புதிய பாதிப்புகளும் ஆந்திரப் பிரதேசத்தில் ஏழாயிரத்துக்கும் அதிகமான புதிய பாதிப்புகளும் கடந்த 24 மணி நேரத்தில் உறுதிப்படுத்தப்பட்டுள்ளன.
கடந்த 24 மணி நேரத்தில் கொரோனா தொற்றின் காரணமாக 1,089 நபர்கள் உயிரிழந்துள்ளனர். இதில் 83 சதவீதம் பேர் 10 மாநிலங்கள் மற்றும் யூனியன் பிரதேசங்களை சேர்ந்தவர்கள் ஆவார்கள்.
இந்தியாவில் இதுவரை நடைபெற்ற மொத்த பரிசோதனைகளின் எண்ணிக்கை 7 கோடியை தாண்டியுள்ளது.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleaseIframePage.aspx?PRID=1659270
(Visitor Counter : 143
பாதுகாப்பு அமைச்சகம்
வங்கதேசம் மற்றும் கசகஸ்தான் பாதுகாப்பு பிரதநிதிகளுடன் இந்திய பாதுகாப்பு செயலாளர் சந்திப்பு
குஜராத்தின் காந்திநகரில் நடைபெறும் 12-வது பாதுகாப்பு கண்காட்சியின் இடையே, பாதுகாப்பு செயலர் டாக்டர் அஜய் குமார், வங்கதேசம் மற்றும் கசகஸ்தான் பிரதநிதிகளுடன் இருதரப்பு பேச்சுவார்த்தையை மேற்கொண்டார். வங்கதேசத்தின் ஆயுதப் படைப் பிரிவின் தலைமைத் தளபதி லெப்டினன்ட் ஜெனரல் வாக்கர்-உஸ்-ஜமான் தலைமையிலான பிரதிநிகளை அவர் சந்தித்தார். இருநாடுகளுக்கு இடையே நடைபெற்றுவரும் இருதரப்பு பாதுகாப்பு ஒத்துழைப்பு குறித்து தலைவர்கள் ஆய்வு செய்ததோடு, பாதுகாப்பு தொழில்துறை ஒத்துழைப்பை மேம்படுத்துவதற்கான வழிகள் பற்றியும் விவாதித்தனர்.
பின்னர், கசகஸ்தானின் துணை பாதுகாப்பு அமைச்சர் லெஃப்டினன்ட் ஜெனரல் ருஸ்லான் ஷ்பெக்பயேவ் தலைமையிலான பிரதிநிதிகளை டாக்டர் அஜய் குமார் சந்தித்தார். பயிற்சி, கூட்டுப் பயிற்சிகள் மற்றும் திறன் கட்டமைப்பு ஆகியவற்றில் கூடுதல் கவனம் செலுத்தப்பட்டு, பல்வேறு இருதரப்பு பாதுகாப்பு ஒத்துழைப்பு பிரச்சினைகள் விவாதிக்கப்பட்டன.
பிரதமர் அலுவலகம்
உலக ஜூனியர் போட்டியில் பதக்க பட்டியலில் முதலிடம் பிடித்ததற்காக இந்திய துப்பாக்கி சுடுதல் அணிக்கு பிரதமர் பாராட்டு
16 தங்க பதக்கங்கள் உள்ளிட்ட 40 பதக்கங்களுடன் உலக ஜூனியர் துப்பாக்கி சுடும் போட்டியின் பதக்க பட்டியலில் முதலிடம் பிடித்ததற்காக இந்திய துப்பாக்கி சுடும் வீரர்கள் அணிக்கு பிரதமர் திரு நரேந்திர மோடி வாழ்த்து தெரிவித்துள்ளார்.
“நமது துப்பாக்கி சுடும் வீரர்கள் சிறப்பான திறமையை வெளிப்படுத்தியுள்ளனர்! 16 தங்க பதக்கங்கள் உள்ளிட்ட 40 பதக்கங்களுடன் உலக ஜூனியர் துப்பாக்கி சுடும் போட்டியின் பதக்க பட்டியலில் இந்தியா முதலிடம் பிடித்துள்ளது. அணிக்கு பாராட்டுகள் மற்றும் எதிர்காலத்திற்கு வாழ்த்துகள். பல்வேறு வளர்ந்து வரும் துப்பாக்கி சுடும் வீரர்களுக்கு இந்த வெற்றி ஊக்கமளிக்கும்,” என்று தமது டிவிட்டர் பக்கத்தில் பிரதமர் பதிவிட்டுள்ளார்.
-----
(
தகவல் மற்றும் ஒலிபரப்பு அமைச்சகம்
2-வது இந்திய சர்வதேச திரைப்படவிழா: ஒரு பார்வை
53-வது இந்திய சர்வதேச திரைப்பட விழா தொடங்க இன்னும் ஆறு நாட்களே உள்ளன. இந்த கொண்டாட்டங்கள் புதுப்பொலிவுடன் நமது மனதை வருடும் இந்த சூழலில், இந்த திரைப்பட விழாவின் வரலாற்றுப் பக்கங்களில் நாம் சிறிது பயணித்து அதன் தொடக்கத்தை நினைவு கூர்வோம். கடந்த காலத்தின் வேர்களுடன் இணைந்திருப்பதன் மூலம் நிகழ்காலத்தை பற்றிய புரிதலும், எதிர்காலத்திற்கான பார்வையும் ஊக்குவிக்கப்படுகிறது.
1952-ம் ஆண்டு நடைபெற்ற முதலாவது இந்திய சர்வதேச திரைப்பட விழாவுக்கும், 1961-ம் ஆண்டு நடைபெற்ற 2-வது இந்திய திரைப்பட விழாவுக்கும் இடையேயான இடைவெளி குறித்து நாம் பின்னோக்கி பார்ப்போம். ஆம், முதலாவது திரைப்பட விழா நடந்த பின்னர், 9 ஆண்டுகள் பிறகே இரண்டாவது விழா புதுதில்லியில் 1961-ம் ஆண்டு அக்டோபர் 27-ந் தேதி முதல் 2-ம் தேதி வரை நடைபெற்றது.
இந்திய சர்வதேச திரைப்பட விழா என்ற நிகழ்ச்சி ஏன்? இந்த திரைப்பட விழாவின் நோக்கம் தொடர்பாக 1961-ம் ஆண்டு 2-வது இந்திய சர்வதேச திரைப்பட விழாவின் தொடக்க நிகழ்ச்சியில் அப்போதைய தகவல் ஒலிபரப்புத்துறை அமைச்சர் திரு பி வி கேஷ்கர் கூறிய கருத்துக்கள்:-
“சர்வதேச திரைப்பட விழாக்களின் நோக்கம் என்பது இதில் பங்கேற்கும் நாடுகளின் கலை மற்றும் கலாச்சார மதிப்புகள் மற்றும் உயர் தொழில்நுட்ப தரம் கொண்ட திரைப்படங்களை திரையிட ஒரு தளத்தை ஏற்படுத்தித் தருவதே. இத்தகைய திரையிடல்கள் பொதுவாக திரைப்படத்துறையின் முன்னேற்றத்திற்கு உதவுவதோடு கலாச்சார பரிவர்த்தனையை ஊக்குவித்து புதிய சிந்தனைகளை உருவாக்குகின்றன. பங்கேற்கும் நாடுகள் மற்றும் அந்த நாடுகளின் திரைத்துறையை இவை நெருக்கமாக்குகின்றன.”
2-வது இந்திய சர்வதேச திரைப்பட விழாவின் தொடக்கவுரை ஆற்றிய அப்போதைய குடியரசு துணைத் தலைவர் டாக்டர் ராதாகிருஷ்ணன், நாடுகளுக்கிடையேயான சிந்தனை பரிமாற்றத்தின் முக்கியத்துவம் குறித்தும், கற்றல் மற்றும் மேம்பாட்டுக்கான சாத்தியக்கூறுகள் குறித்தும் எடுத்துரைத்தார்.
அதிக லாப நோக்கத்தை காட்டிலும், சிறந்த கலைத்திறனை மையமாக கொண்டு திரைப்பட தயாரிப்பாளர்கள் செயல்பட வேண்டும் என்று அப்போதைய குடியரசு துணைத்தலைவர் அறிவுறுத்தினார். திரைப்படங்கள் பொது மக்களின் ரசனையை பூர்த்தி செய்வது மட்டுமல்லாமல் அவர்களது ரசனையை மேலும் மேம்படுத்த வேண்டும் என்று அவர் தெரிவித்தார்.
திரைப்பட உருவாக்கத்தில் தொடர்புள்ள தயாரிப்பாளர்கள், இயக்குனர்கள், நடிகர்கள், நடிகைகள் உள்ளிட்ட அனைவருமே தங்களது அறிவு, திறமை, கற்பனைத்திறன், கலைத்திறன் ஆகியவற்றை நீதி, சுதந்திரம், அமைதி, கண்ணியம் ஆகியவற்றுக்கு மட்டுமே பயன்படுத்துவோம் என்றும், வேறு எதற்காகவும் தங்களது திறனை பயன்படுத்த மாட்டோம் எனவும், உறுதியேற்க வேண்டும் என்று அவர் கேட்டுக்கொண்டார். லாபம் ஈட்டும் ஆர்வத்தில் மனித இயல்பை மாசுபடுத்துவதோ, தனிநபர்களை இழிவுபடுத்தவோ கூடாது என்று வலியுறுத்தினார். இதுபோன்ற செயல்கள் அபாயகரமானவை என்றும் இவற்றை தவிர்க்க வேண்டும் என்று அவர் கூறினார். தரமான திரைப்படங்களின் மூலம் லாபம் பெற முடியும் என்பதில் எந்தவித சந்தேகமும் இல்லை என்று கூறிய அவர் இதன் மூலம் மற்ற நாடுகளில் நமது திரைப்படங்கள் எந்தவிதமான தரநிலையை எட்டியுள்ளன என்பதை அறிந்து கொள்ளலாம் என்று அவர் குறிப்பிட்டார். இந்த திரைப்பட விழாவின் மூலம் சில பாடங்களை நாம் கற்றுக்கொள்ளலாம் என்றும் அவற்றின் மூலம் நாம் பயனடைய முடியும் எனவும் அப்போதைய குடியரசு துணைத்தலைவர் டாக்டர் ராதாகிருஷ்ணன் மேலும் தெரிவித்தார்.
பிரதமர் அலுவலகம்
நமது இளைஞர்களிடையே புத்தாக்க மனப்பான்மையை கற்பித்தலில் அடல் சீரமைப்பு ஆய்வகங்கள் முக்கியப் பங்கு வகிக்கின்றன: பிரதமர்
பிரதமர் திரு. நரேந்திர மோடி, நமது இளைஞர்களிடையே புத்தாக்க மனப்பான்மையை கற்பித்தலில் அடல் சீரமைப்பு ஆய்வகங்கள் முக்கியப் பங்கு வகிக்கின்றன என்று குறிப்பிட்டுள்ளார்.
மத்திய தொழில் முனைவோர், திறன் மேம்பாடு, மின்னணு மற்றும் தொழில்நுட்பத் துறை இணை அமைச்சர் திரு. ராஜீவ் சந்திரசேகர் குரியாச்சிராவில் உள்ள தனது முதல் பள்ளியான புனித பால் பள்ளியில் அடல் சீரமைப்பு ஆய்வகங்களை அமைப்பது குறித்த ட்வீட்டிற்கு பதிலளித்து பிரதமர் ட்வீட் செய்துள்ளதாவது:
"நிச்சயமாக இது உங்களுக்கு ஒரு சிறந்த தருணமாக இருக்கும்!
நமது இளைஞர்களிடையே புத்தாக்க மனப்பான்மையை கற்பித்தலில் அடல் சீரமைப்பு ஆய்வகங்கள் முக்கியப் பங்கு வகிக்கிறது’’.
கலாசாரத்துறை அமைச்சகம்
இந்திய கலாச்சார தளத்தில் மொத்தம் 2.98 லட்சம் டிஜிட்டல் கலைப்பொருட்கள் உள்ளன: அமைச்சர் திரு ஜி கிஷண் ரெட்டி
மக்களவையில் கேள்வி ஒன்றுக்கு இன்று எழுத்துப்பூர்வமாக பதிலளித்த மத்திய கலாச்சாரம், சுற்றுலா மற்றும் வடகிழக்கு பகுதி வளர்ச்சி அமைச்சர் திரு ஜி கிஷண் ரெட்டி கீழ்காணும் தகவல்களை வழங்கினார்.
மும்பை ஐஐடியுடன் இணைந்து www.indianculture.gov.in என்ற இந்திய கலாச்சார தளத்தின் மூலம் இந்திய தேசிய காணொலி நூலகத்தை அரசு செயல்படுத்தியுள்ளது. பல்வேறு கலாச்சார, கலைப்பொருட்களின் டிஜிட்டல் பாதுகாப்பிற்கான தளத்தை வழங்குவது மற்றும் அவற்றின் பகிரப்பட்ட பாரம்பரியம் குறித்து மக்களிடையே விழிப்புணர்வு மற்றும் கூட்டு உரிமை உணர்வை ஏற்படுத்துவதும் இதன் நோக்கங்களாகும்.
இந்த திட்டம் மிகவும் சிறப்பான முன்னேற்றத்தை அடிந்துள்ளது. 34 லட்சத்திற்கும் அதிகமான நூலியல் உள்ளீடுகளுடன் மொத்தம் சுமார் 2.98 லட்சம் டிஜிட்டல் கலைப்பொருட்கள் இந்த தளத்தில் உள்ளன.
அரிய புத்தகங்கள், மின் புத்தகங்கள், காப்பகங்கள், ஓவியங்கள், கதைகள், துணுக்குகள், வரலாற்று நகரங்கள் மற்றும் கோட்டைகள் போன்ற 28 பிரிவுகளில் உள்ளடக்கம் வழங்கப்படுகிறது. ஆங்கிலம் மற்றும் இந்தியில் தற்போது இந்த நூலகம் கிடைக்கிறது. இந்தியன் கல்ச்சர் எனப்படும் செயலி மூலம் அணுகலாம். ஆண்ட்ராய்டு மற்றும் ஐஃபோன் ஆகிய இரண்டிலும் கிடைக்கும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1813189
(Visitor Counter : 148
பெட்ரோலியம் மற்றம் இயற்கை எரிவாயு அமைச்சகம்
படிப்படியாக இயல்பு நிலைக்கு திரும்பி வரும் பெட்ரோலியப் பொருட்களுக்கான தேவை
இந்தியாவின் ஒட்டுமொத்த பெட்ரோலியப் பொருட்களின் பயன்பாடு, இந்த ஆண்டின் மார்ச் மாதத்தின் கடைசி வாரம் மற்றும் ஏப்ரல் மாதத்தில் கடுமையாக குறைந்த நிலையில், பொதுமுடக்கத்துக்கு முந்தைய அளவுக்கு ஜூன் 2020-ல் திரும்பி வருகிறது. ஜூன் மாதத்தில் பொதுத்துறை நிறுவனங்களின்  விற்பனை அதிகரித்துள்ளது.
உலகில் பெட்ரோலியத்தை அதிக அளவில் பயன்படுத்தும் மூன்றாவது பெரிய நாடாக இந்தியா உள்ளது. கோவிட்-19 பெருந்தொற்று பரவலைக் கட்டுப்படுத்தும் வகையில், தேசிய அளவில் பிறப்பிக்கப்பட்ட பொது முடக்கத்தால், கடந்த 2007-ம் ஆண்டுக்குப் பிறகு, பெட்ரோலியப் பொருட்கள் விற்பனை கடுமையாக சரிந்துள்ளது.
பொதுமுடக்கம் படிப்படியாக விலக்கிக் கொள்ளப்பட்டதாலும், பொருளாதார நடவடிக்கைகள் படிப்படியாக தொடங்கப்பட்டதாலும், தொழில் துறை நடவடிக்கைகள் மற்றும் மக்களின் இடப்பெயர்வு தொடங்கியுள்ளது. இதன்மூலம், கடந்த 2019-ம் ஆண்டு ஜூன் மாதத்தில் இருந்த பெட்ரோலியப் பொருட்களின் பயன்பாட்டில்  88% அளவுக்கு 2020-ம் ஆண்டு ஜூன் மாதத்தில்  பயன்படுத்தப்பட்டுள்ளது. இதன்மூலம், அனைத்துப் பிரிவு பொருளாதார நடவடிக்கைகளிலும் உற்பத்தி/ தொழில் துறை/ போக்குவரத்து நடவடிக்கைகள் அதிகரித்துள்ளது வெளிப்படுகிறது.
தொழில் துறைக்கு பயன்படுத்தப்படும் எரிபொருள்களான சல்பர், பெட்கோக், நாப்தா ஆகியவற்றின் தேவை முறையே, கடந்த ஆண்டின் இதே காலகட்டத்தில் இருந்த அளவில் 89.3%, 118% மற்றும் 80.7%-ஆக உள்ளது. அதேநேரத்தில், கப்பல்களுக்கு பயன்படுத்தும் எரிபொருளின் தேவை 138.5%-ஆக அதிகரித்துள்ளது. பெட்ரோலிய விற்பனை நிறுவனங்களின் சுத்திகரிப்பு நிலையங்கள் அனைத்திலும் உள்ள கச்சா எண்ணெய் அளவு ஏற்கனவே 85%-ஐ கடந்துள்ளது. இது 2020-ம் ஆண்டின் ஏப்ரல் மாதத் தொடக்கத்தில் மிகவும் குறைந்த அளவாக 55%-ஆக இருந்தது.
தொழில் துறை அடிப்படையில், ஜூன் 2020-ல் பெட்ரோலின் பயன்பாடு, கடந்த ஆண்டு இருந்த அளவில் 85%-ஐ அடைந்துள்ளது . இதேபோல, டீசலின் பயன்பாடு கடந்த ஆண்டின் அளவில் 82%-ஐ அடைந்தது .
உரிய காலத்தில் வரத் தொடங்கிய பருவமழை மற்றும் கரீப் பருவ காலத்தில் வேளாண் நடவடிக்கைகள் வேகமெடுத்தது ஆகியவற்றின் மூலம், டீசல் நுகர்வு, ஏப்ரல் 2020-ல் இருந்த அளவைவிட ஜூன் மாதத்தில் 96% அதிகரித்துள்ளது .
சமையல் எரிவாயு-வின் தேவை தொடர்ந்து அதிகரித்து வருகிறது. ஜூன் 2019-ஐ விட, ஜூன் 2020-ல் 16.6% அதிகரித்துள்ளது.
உள்நாட்டு விமான சேவைகளை 33% பயணிகளுடன் இயக்க அனுமதி அளித்தது மற்றும் வந்தே பாரத் திட்டத்தின்கீழ், சர்வதேச நாடுகளிலிருந்து பயணிகளை அழைத்து வருவதற்கான விமானங்களை இயக்கியது ஆகியவற்றின் மூலம், விமான எரிபொருளின் பயன்பாடு, கடந்த ஏப்ரல் மாத அளவைவிட 4 மடங்கு அதிகரித்துள்ளது. .
இதேபோல, மிகப்பெரும் சாலை கட்டுமானத் திட்டங்கள் மீண்டும் தொடங்கப்பட்டுள்ளதால், சாலை அமைக்கப் பயன்படுத்தப்படும் பிற்றுமின் பயன்பாடு, ஜூன் 2019-ஐவிட, ஜூன் 2020-ல் 32% அதிகரித்துள்ளது.
அனைத்து வகையான பெட்ரோலியப் பொருட்களின் ஒட்டுமொத்த பயன்பாடு, முந்தைய ஆண்டின் அளவில் ஏப்ரல் மாதத்தில் 49%-ஆக மட்டுமே இருந்த நிலையில்  ஜூன் 2020-ல் 88%-ஆக அதிகரித்தது . பொதுமுடக்க கட்டுப்பாடுகள் தளர்வு, பொருளாதார நடவடிக்கைகள் மீண்டும் தொடங்கியது ஆகியவற்றின் மூலம், இந்தியப் பொருளாதாரம் படிப்படியாக இயல்பு நிலைக்கு திரும்பிவருகிறது.
விவசாயத்துறை அமைச்சகம்
தற்சார்பு இந்தியாவை உருவாக்க நாம் வேளாண்மையில் தற்சார்பை அடைய வேண்டும் - மத்திய இணையமைச்சர் கைலாஷ் சௌத்ரி
இந்திய அரசின் வேளாண்மை மற்றும் விவசாயிகள் நலத்துறை அமைச்சகத்தின்கீழ் உள்ள இந்திய வேளாண் ஆராய்ச்சி கவுன்சில் மேற்குவங்கம், ஒடிசா, தெலங்கானா, ஆந்திரப் பிரதேசம் மற்றும் யூனியன் பிரதேசங்களான அந்தமான் மற்றும் நிகோபார் ஆகியவற்றை உள்ளடக்கிய இந்திய வேளாண் ஆராய்ச்சி கவுன்சிலின் 26-வது கூட்டத்தை கட்டாக்கில் உள்ள தேசிய நெல் ஆராய்ச்சி நிறுவனத்தில் நடத்தியது.
மெய்நிகர் முறையில் நடைபெற்ற நிகழ்ச்சியின் தொடக்க அமர்வில் உரையாற்றிய மத்திய அமைச்சர் மத்திய வேளாண்மை மற்றும் விவசாயிகள் நலத்துறை இணையமைச்சர் திரு.கைலாஷ் சௌத்ரி, விவசாயத் துறையில் ஆராய்ச்சி மற்றும் மேம்பாட்டு நடவடிக்கைகளை தீவிரப்படுத்துவதும், அது கடைக்கோடி விவசாயியையும் சென்றடைவதை உறுதி செய்வதும் அவசியம் என்று தெரிவித்தார். “விவசாயிகளின் வருவாயை அதிகரிக்க அவர்களது கடன் சுமையை குறைக்க வேண்டும். விவசாயிகளுக்கு சிறந்த விதைகளை வழங்க வேண்டும். சந்தை இணைப்பு மற்றும் சேமிப்பு வசதிகளை உருவாக்க வேண்டும். களப்பணியில் மாநிலங்கள் முனைப்புடன் செயல்பட வேண்டும். விவசாயிகளுக்கு உதவி செய்ய மத்திய அரசு எப்போதும் தயாராக உள்ளது” என்று குறிப்பிட்டார்.
இயற்கை விவசாயத்தின் அவசியத்தை வலியுறுத்திய மத்திய அமைச்சர், ரசாயனம் மற்றும் உரம் சார்ந்த விவசாயத்தில் இருந்து மாற வேண்டிய கட்டாயம் ஏற்பட்டுள்ளது” என்று தெரிவித்தார். “விவசாயிகளுக்கான தொழில்நுட்பத்தை விரிவுப்படுத்த வேண்டும் என்றும், ஆராய்ச்சிகளால் மட்டுமே அதனை செய்து விட முடியாது” என்றும் தெரிவித்தார். ஆராச்சிகளின் இறுதிப்பலன் விவசாயிகளை சென்றடைய வேண்டும் என்றும் அவர் மேலும் கூறினார்.
நாம் வேளாண்மையில் தற்சார்பு அடைய வேண்டும். அப்போதுதான் இந்தியா தற்சார்பு நாடாக மாறும் என்று அமைச்சர் கூறினார். கூட்டத்தில் பங்கேற்றவர்களுக்கு நன்றி தெரிவித்த அமைச்சர், இந்த கூட்டத்தில் எடுக்கப்பட்ட முடிவுகள் விவசாயத் துறைக்கு பெரிதும் உதவியாக இருக்கும் என்றும் தெரிவித்தார்.
முன்னேற்றத்துக்கான வழிகளை ஆராய்வதுடன், பிரச்சினைகளை சுட்டிக்காட்டவும், அதற்கான தீர்வுகளை தெரிந்து கொள்ளவும் இதுபோன்ற கூட்டங்கள் தேவைப்படுவதாக அமைச்சர் வலியுறுத்தினார். ஒடிசா, மேற்கு வங்கம், தெலங்கானா மற்றும் ஆந்திரா போன்ற மாநிலங்கள் மிக மோசமான தட்பவெட்ப நிலையால் பாதிக்கப்பட்டுள்ளதாகவும், எனவே விவசாயிகளுக்கான புதிய தொழில்நுட்பங்களை உருவாக்க வேண்டும் என்றும் கூறிய அமைச்சர், விவசாய நடவடிக்கைகளை ஒரு வணிக முயற்சியாக எடுத்துக் கொள்ளாத வரை முழுமையான பலன்களையும், லாபகரமான வருமானத்தையும் பெற முடியாது என்றும் மத்திய அமைச்சர் குறிப்பிட்டார்.
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
12 மாநிலங்களில் பறவை காய்ச்சல் உறுதி
நாட்டில் இன்று வரை 12 மாநிலங்களில் பறவைக் காய்ச்சல் தொற்று உறுதி செய்யப்பட்டுள்ளது.
கேரளா, ஹரியானா, மத்தியப் பிரதேசம், மகாராஷ்டிரா, சத்தீஸ்கர், உத்தரகாண்ட், குஜராத், உத்தரபிரதேசம் மற்றும் பஞ்சாப் ஆகிய 9 மாநிலங்களில் பண்ணையில் வளர்க்கப்படும் பறவைகளுக்கு பறவை காய்ச்சல் தொற்று உறுதி செய்யப்பட்டுள்ளது.
மத்தியப் பிரதேசம், ஹரியானா, மகாராஷ்டிரா, சட்டீஸ்கர், இமாச்சலப் பிரதேசம், குஜராத், உத்தரபிரதேசம், உத்தரகாண்ட், தில்லி, ராஜஸ்தான், ஜம்மு காஷ்மீர் மற்றும் பஞ்சாப் ஆகிய 12 மாநிலங்களில் காகம், வெளிநாட்டு பறவைகள் மற்றும் வனப் பறவைகளுக்கு பறவை காய்ச்சல் தொற்று உறுதி செய்யப்பட்டுள்ளது.
பறவை காய்ச்சல் பாதிப்பு ஏற்பட்டுள்ள அனைத்து மாநிலங்கள், பாதிப்பு, கட்டுப்பாடு குறித்து தினந்தோறும் மேற்கொள்ளும் நடவடிக்கைகளை மத்திய அரசிடம் தெரிவித்து வருகின்றன.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1691222
பாதுகாப்பு அமைச்சகம்
வைஸ் அட்மிரல் அஜேந்திர பகதூர் சிங்குக்கு கிழக்கு கடற்படை பிரிவு பிரியாவிடை
கிழக்கு கடற்படை கமாண்ட்-டின், ஃபிளாக் ஆபிசர் கமாண்டிங் இன் சீப் வைஸ் அட்மிரல் அஜேந்திர பகதூர் சிங்குக்கு இன்று விசாகபட்டினம் கடற்படை தளத்தில் நடைபெற்ற அணிவகுப்பில் பிரியாவிடை அளிக்கப்பட்டது. அணிவகுப்பைப் பார்வையிட்ட பகதூர் சிங், பல்வேறு கப்பல்கள் மற்றும் பிரிவுகளைச் சேர்ந்த கடற்படைஃ பிரிவுகளை ஆய்வு செய்தார். இஎன்சி-யின் தளபதி வைஸ் அட்மிரல் பிஸ்வஜித் தாஸ் குப்தா தலைமையில் நடைபெற்ற இந்நிகழ்வில், அனைத்து ஃபிளாக் அதிகாரிகள், கப்பல்கள், நீர்மூழ்கி கப்பல்கள் மற்றும் இதர அமைப்புக்களின் கமாண்டிங் அதிகாரிகள் கலந்து கொண்டனர். பின்னர், சம்பிரதாய முறைப்படி, அளிக்கப்பட்ட வழியனுப்பு நிகழ்ச்சியை வைஸ் அட்மிரல் ஏபி சிங் ஏற்றுக்கொண்டார். மேற்கு கடற்படை காமாண்டின் ஃபிளாக் ஆபிசர் கமாண்டிங் இன் சீப் ஆக பொறுப்பு ஏற்பதற்காக அவர் மும்பை புறப்படுகிறார்.